নোটবাতিলের ধাক্কা এখনও কাটিয়ে উঠতে পারেনি রাজ্যের যৌনপল্লিগুলি। রীতিমতো সংকটে পড়ছে তারা। প্রভাব পড়ছে কন্ডোম বিক্রিতেও।
সোনাগাছি-সহ রাজ্যের ৩৬টি যৌনপল্লিতে নোটবাতিলের পর কন্ডোমের বিক্রি দারুণভাবে কমেছে। ওই সময়ে গ্রাহকের সংখ্যাও উদ্বেগজনকভাবে হ্রাস পেয়েছে। যৌনকর্মীদের একাংশের দাবি, নগদের জোগান কমে যাওয়ায় ব্যবসা ক্ষতিগ্রস্ত হয়েছে।
রাজ্যের যৌনপল্লিগুলিতে কন্ডোম সরবরাহ করে যৌনকর্মীদের সমবায় ‘ঊষা মাল্টিপারপাস কো-অপারেটিভ সোসাইটি লিমিটেড’। সংস্থার এক আধিকারিক জানান, নোটবাতিলের আগে সোনাগাছিতে প্রতিদিন গড়ে ১৬ হাজার ৫০০টি কন্ডোম বিক্রি হতো। এখন তা কমে দাঁড়িয়েছে সাড়ে ১২ হাজারে। তবে পুজোর পর পরিস্থিতির সামান্য উন্নতি হয়েছে। পুজোর আগে দৈনিক কন্ডোম বিক্রি কমে দাঁড়িয়েছিল সাত হাজার ২০০টি।
জেলাগুলিতে ছড়িয়ে থাকা যৌনপল্লিতে নোটবাতিলের আগে দিনে গড়ে ৫৫ হাজার ৫০০ কন্ডোম বিক্রি হতো। এখন সেই সংখ্যাটা ২৭ হাজার ৫০০। পুজোর পর থেকে অবশ্য কন্ডোম বিক্রি বাড়ছে। নোটবাতিলের কারণে সোশ্যাল মার্কেটিং (কন্ডোম বিক্রি) থেকে ওই সমবায়ের লাভের পরিমাণও কিছুটা কমেছে। সংস্থার ওই আধিকারিকের কথায়, ‘‘২০১৫-’১৬ সালে (নোটবাতিলের পূর্ববর্তী অর্থবর্ষ) সোশ্যাল মার্কেটিং থেকে আমাদের নিট মুনাফা ছিল ১৫ লক্ষ ৩২ হাজার টাকা। ২০১৬-’১৭ সালে কমে হয়েছে ৯ লক্ষ ৩০ হাজার টাকা।’’
সমবায়ের ওই আধিকারিক জানিয়েছেন, সম্প্রতি কেন্দ্র কন্ডোম সরবরাহ-মূল্যের উপর ভর্তুকি কমিয়েছে। ফলে প্রতি কন্ডোমের দাম বেড়েছে ৫০ পয়সা। আগে যৌনপল্লিগুলিতে ৩০ পয়সা দরে কন্ডোম সরবরাহ করা হতো। এখন সেই দাম হয়েছে ৮০ পয়সা। দাম বাড়লেও সমবায়ের কোনও লাভ হয়নি। কারণ, কন্ডোম প্রতি সমবায়ের কমিশন (১ পয়সা) অপরিবর্তিত। অবশ্য সমবায় সংস্থার আশা, কয়েক মাসের মধ্যে যৌনপল্লিগুলির ‘মন্দা’ কেটে যাবে। ওই আধিকারিকের কথায়, ‘‘নোটবাতিলের পর অর্থের জোগান আস্তে আস্তে স্বাভাবিক হচ্ছে। পুজোর পর যৌনপল্লিগুলিতে গ্রাহকদের সংখ্যা বেড়েছে। আশা করি, আগামী পাঁচ মাসের মধ্যে নোটবন্দির প্রভাব সম্পূর্ণ কেটে যাবে।’’